Οι κάλπες για τις ευρωεκλογές στην Κύπρο ανέδειξαν για πρώτη φορά έναν Τουρκοκύπριο ευρωβουλευτή , υποψήφιο με ελληνικό κόμμα. Λόγος για τον Νιαζί Κιζιλγιουρέκ ο οποίος κατήλθε στην εκλογική αναμέτρηση με το ΑΚΕΛ .

Ο κ. Κιζιλγιουρέκ, καθηγητής του Πανεπιστήμιου Κύπρου και συγγραφέας, είναι ένθερμος υποστηρικτής της ομοσπονδιακής λύσης του Κυπριακού.

Έλαβε περισσότερες από 25.000 ψήφους, αριθμός πολλαπλάσιος των 5,5 χιλιάδων ψήφων των Τουρκοκυπρίων, που πέρασαν χθες τα οδοφράγματα για να ασκήσουν το εκλογικό τους δικαίωμα.

Τα αποτελέσματα

Τα κόμματα ΔΗΣΥ και ΑΚΕΛ εξασφάλισαν από μία έδρα στη πρώτη κατανομή εδρών και τη δεύτερη έδρα τους στη δεύτερη κατανομή εδρών. ΔΗΚΟ και ΕΔΕΚ που εξασφάλισαν από μία έδρα την πήραν στη δεύτερη κατανομή.

Η ανακήρυξη των αποτελεσμάτων πραγματοποιήθηκε στο Συνεδριακό Κέντρο «Φιλοξενία», στη Λευκωσία, αμέσως μετά τις 12:00 τα μεσάνυχτα της Κυριακής 26 προς Δευτέρα 27 Μαΐου.

Όπως ανακοινώθηκε επισήμως από την Υπηρεσία Εκλογών, επί συνόλου 641.181 εγγεγραμμένων ψηφοφόρων, ψήφισαν 288.483 (44,99%). Η αποχή 352.698 ψηφοφόρων έφθασε το 55,01%. Τα έγκυρα ψηφοδέλτια ήταν 280.935 (97,38%), τα άκυρα 5.510 (1,91%) και τα λευκά 2.038 (0,71%).

Από τις έγκυρες ψήφους, ο ΔΗΣΥ πήρε 81.539 ποσοστό 29,02%, το ΑΚΕΛ 77.241 ποσοστό 27,49%, το ΔΗΚΟ 38.756 (13,8%), η ΕΔΕΚ 29.715 (10,58%), το Εθνικό Λαϊκό Μέτωπο 23.167 (8,25%), η Δημοκρατική Παράταξη (ΔΗΠΑ) 10.673 (3,8%), η Συμμαχία Πολιτών με τους Οικολόγους 9.232 (3,29%) και το ΓΙΑΣΕΜΙ 4.786 (1,7%).

Το Πατριωτικό Κίνημα εξασφάλισε 607 ψήφους (0,22%), το Εθνικιστικό Απελευθερωτικό Κίνημα (ΕΑΚ) 569 ψήφους (0,20%), το Κόμμα για τα Ζώα 2.208 (0,79%), η Οργάνωση Αγωνιστών Δικαιοσύνης (ΟΑΔ) 457 ψήφους (0,16%), το Σοσιαλιστικό Κόμμα Κύπρου 170 ψήφους (0,06%).

Από τους ανεξάρτητους υποψήφιους ο Μιχάλης Παρασκευά πήρε 1.305 (0,46%), ο Χρύσανθος Μαρδαπήττας 234 (0,08%) και ο Χάρης Αριστείδου 276 (0,10%).